kardosdrur/scandi-wiki huggingface dataset:
Taoiseach

Taoiseach (udtale: [t̪ˠiːʃʲəx] hedder i flertal: Taoisigh (udtalt: [t̪ˠiːʃʲɪj] eller [t̪ˠiːʃʲɪɟ] og er betegnelse for regeringslederen eller premierministeren for Republikken Irland. Ofte skrives det bestemte kendeord med i titlen, som da lyder: An Taoiseach [ən t̪ˠiːʃʲəx].

Taoiseach udnævnes af Irlands præsident (landets statsoverhoved) efter anbefaling fra Dáil Éireann, der er det folkevalgte underhus (Repræsentanternes Hus), som er en del af Irlands parlament Oireachtas.

Det er et forfatningsmæssigt krav at Taoiseach støttes af et flertal i parlamentet, og såfremt det ikke er tilfældet kan Taoiseach træde tilbage og erstattes af en anden med et flertal bag sig. Eller parlamentet kan opløses og der kan udskrives nyvalg. Taoiseach kan fortsætte indtil presserende sager er løst.

Regeringsledere af Irland

Referencer

Eksterne henvisninger 

 Officiel website for Republikken Irlands taoiseach (premierminister)

Irlands politik
Regeringsledere efter land
Wig Wam

Wig Wam er et glamrock-band dannet i den norske by Halden i 2001. Bandet har siden dannelsen bestået af "Glam" (Åge Sten Nilsen, forsanger), "Teeny", (Trond Holter guitar og kor), "Sporty" (Øystein Andersen, trommer) og "Flash" (Bernt Jansen, bas og kor). Bandets stil er en blanding af glam metal og hard-rock med humoristiske tekster.

Bandet fik sit internationale gennembrud, da de repræsenterede Norge ved Eurovisionens Melodi Grand Prix i 2005 med nummeret "In My Dreams", der endte på en niendeplads.

Wig Wam blev opløst i 2014, men blev gendannet i 2019.

Diskografi 
 Hard to be a rock'n'roller (2005)
 Wigwamania (2006)
 Live In Tokyo (2007)
 Non Stop Rock'n'Roll (2010)
 Wall Street (2012)
 Never Say Die (2021)
 Out of the Dark (2023)

Eksterne henvisninger 
 

Metalgrupper fra Norge
Deltagere ved Eurovision Song Contest 2005
Musikgrupper fra 2001
Norges Eurovision Song Contest-deltagere
Erik 2. af Sønderjylland

Erik 2. (ca. 1288 – 12. marts 1325), den eneste jævnbyrdige og legitime søn af hertug Valdemar 4. Erikssøn, var 1312-1325 hertug af Sønderjylland. Han blev begravet i Slesvig Domkirke i Slesvig by.

Liv og virke 

Han var den første hertug af Abelslægten, der umiddelbart blev arvelig forlenet med Sønderjylland af kongen den 7. juli 1312 ved Warnemünde i Mecklenburg. Forklaringen på dette er, at fyrstendømmet Rostock i 1301-1323 var den danske krones len. Erik ønskede ligeledes at blive forlenet med Langeland efter sin afdøde farbror, Erik Erikssøn Langben (1272-1310), der døde uden at efterlade børn. Kong Erik 6. Menved Erikssøn havde vanskeligheder pga. uroligheder i landet, og derfor afsluttede han i Horsens d. 9. august 1313 et forlig med hertug Erik. På denne måde fik han krongodset i Sønderjylland tilkendt. 

Alligevel var der uoverensstemmelser og mæglinger mellem dem næsten hvert år. Erik 2. tog i 1318 Langeland fra Erik Langbens enke, Sophia Burghardsdatter af Querfurt-Rosenburg (død 1325), og efter kong Eriks død i november 1319 kom det til en kortvarig arvestrid mellem Erik 2. og kongens bror Christoffer, der blev valgt til konge i januar 1320. Erik opnåede nu også at blive arvelig forlenet med Langeland, og dermed havde han sikret sit herredømme godt.

Familie 
Erik 2. giftede sig i 1313 med Adelheid Heinrichsdatter af Holsten-Rendsborg (død januar 1350). Sammen fik de sønnen Valdemar, der var mindreårig ved faderens død, og datteren Helvig, der i 1340 blev gift med Valdemar 4. Atterdag.

Kilder/henvisninger 
 Dansk biografisk leksikon, bd. 6, København 1935
 Diplomatarium Danicum II, 6, nr. 437 (Warnemünde 1312), København 1948
 Diplomatarium Danicum II, 7, nr. 81 (Horsens 1313), København 1956
 Lars N. Henningsen og Hans Schultz Hansen: "Sønderjylland" og "Slesvig" i Sønderjyllands årbøger 1997, Haderslev u.å.
 H.V. Gregersen: Slesvig og Holsten indtil 1830, København 1981

Hertuger af Slesvig
Danskere i 1300-tallet
Skandinaver fra middelalderen
Tjek fødselsår
Deamidering

Deamidering er en kemisk process hvorved der bliver fjernet en amidgruppe fra en organisk forbindelse. I biokemien er denne reaktion en vigtig del af nedbrydningen af proteiner, idet aminosyrerne glutamin og asparagin herved ødelægges.

I den biokemiske deamideringsreaktion angribes asparagins sidekæde af den efterfølgende peptidgruppe (øverst til højre i figuren), hvorved der dannes et succinimid-intermediat (rød). Pga. succinimid-intermediatets symmetriske struktur, dannes der ved hydrolyse to reaktionsprodukter; aspartat (til venstre) eller isoaspartat, som er en beta-aminosyre, (nederst).
Denne process betragtes som en deamidering, da amidgruppen i asparagins sidekæde erstattes af en carboxylgruppe.

Kinetik
Deamideringsreaktioner betragtes som en faktor der begrænser proteiners funktionelle levetid.
Deamidering foregår meget hurtigere, hvis den aminosyre som skal spaltes efterfølges af en lille, fleksibel aminosyre, som f.eks. glycin. Glycin har en lille sidekæde og fylder derfor ikke ret meget. Det betyder at peptidbindingen i mellem de to aminosyrerester sidder frit tilgængeligt.
Deamidering sker desuden hurtigere ved høje pH (>10) og ved højere temperaturer.

Litteratur
 Clarke S. (1987) "Propensity for spontaneous succinimide formation from aspartyl and asparaginyl residues in cellular proteins", Int. J., Peptide Protein Res., 30, 808-821.
 Stephenson RC and Clarke S. (1989) "Succinimide Formation from Aspartyl and Asparaginyl Peptides as a Model for the Spontaneous Degradation of Proteins", J. Biol. Chem., 264, 6164-6170.

Biokemi
Raunkiærske system

Det Raunkiærske system er en opdeling af plantearter, hvor man bruger det økologiske begreb livsformer som grundlag for inddelingen i stedet for botaniske begreber som f.eks. slægt og art. Systemet blev første gang beskrevet af den danske botaniker Christen Raunkiær (Raunkiær 1907).

Inddelingerne i det Raunkiærske system bygger på placeringen af plantens vækstpunkter under den ugunstige årstid, vinter eller tørtid:
 A. Fanerofytter er de høje planter, som kan ses hele året, og som tillader sig at bære deres overvintringsknopper højt til vejrs, dvs. mindst 25 cm oppe over jorden. Gruppen omfatter med andre ord alle træer, lianer og næsten alle buske. Eksempler er brandlilje, slåen og småbladet lind.

 B. Chamæfytter er lavtvoksende urteagtige eller træagtige planter, som kan ses hele året, og som bærer deres overvintringsknopper fra omkring jordhøjde til 25 cm oppe over jorden. De tåler mere barske miljøforhold end phanerophytterne på grund af deres lave vækstform (de er mindre udsatte for vindslid og de får mere glæde af varmeudstråling fra jorden). Gruppen omfatter de dværgbuske, som findes i de høje bjerge eller i egne med tundra. Eksempler er skovstar og Hedelyng

 C. Hemikryptofytter visner ned til knopper, der sidder i jordoverfladen, eventuelt lige over eller lige under overfladen, og de skjules ofte om vinteren af førne, som beskytter dem. De er altså "halvskjulte planter", og gruppen omfatter mange bredbladede stauder, græsser og bregner. Eksempler er påskelilje, almindelig tusindfryd og almindelig rypelyng.

 D. Geofytter eller kryptofytter visner bort, så kun de underjordiske dele (løg, knolde eller jordstængler) overvintrer. Gruppen omfatter mange stauder, løgvækster og toårige planter (liljer, løg, kartofler. Georginer osv.). Eksempler er hvidløg, stor nælde og hvid nøkkerose.

 E. Helofytter er sumpplanter, der har rodnettet under lavt vand store dele af året, men toppen i fri luft (f.eks. rørsumpens planter)

 F. Hydrofytter er de planter, som er tilpasset livet i vand, altså ikke blot algerne, men også de højere planter. Gruppen omfatter flydebladsplanter, bundplanter og visse af rørsumpens planter.

 G. Epifytter er planter, som vokser på andre planter, og som derfor har deres overvintrende knopper over jorden. Gruppen omfatter bl.a. alger, mosser, bregner og flere arter inden for orkidé-familien og ananas-familien). Eksempler er almindelig engelsød og spansk mos.

 H. Therofytter er de planter, som klarer de barske årstider i form af frø eller sporer. De klarer hele deres livsforløb på én vækstsæson, som kan være forbavsende kort. De étårige græsser kan bruges som eksempel ligesom de meget kortlevende tokimbladede planter, der pryder ørkener og alpine enge med deres heftige blomstring. Eksempler er Emmer og almindelig fuglegræs.

Kilder 
 C. Raunkiær: Planterigets Livsformer og deres Betydning for Geografien, 1907.

Litteratur 
 Christen C. Raunkiær: Planterigets Livsformer og deres Betydning for Geografien, 1907.

Botanik
Plantetyper
Økologi
Cirkelafsnit

Et cirkelafsnit er det stykke af en cirkel, som afgrænses af cirklens periferi og en korde.

Arealet A af et cirkelafsnit findes med formlen .

hvor r er cirklens radius og  er centervinklen målt i radianer (se illustration til højre).

Afsnittets højde h findes ved formlen .

Hvis højden h er kendt og  er ukendt, udregnes arealet af cirkelafsnittet således:

Se også 

 Cirkeludsnit

Eksterne henvisninger 
 RegneRegler.dk

Cirkler
Sookie St. James

Sookie St. James er en fiktiv person i tv-serien Gilmore Girls spillet af Melissa McCarthy.

Sookie er en venlig, kok og medejer af the Dragonfly Inn sammen med Lorelai Gilmore, som samtidig er hendes bedste veninde. Hun er gift med Jackson Bellville, (spilles af Jackson Douglas) med hvem hun har to små børn, Davie og Martha. Hun mødte Lorelai, da de begge arbejde på kroen, the Independence Inn, og de blev hurtigt veninder, hvilket varer hele serien igennem.

Sookie er noget nært et kulinarisk geni med tendenser til at være overdrevet perfektionistisk inden for sit fag. Sookie er derfor også ude af stand til at uddelegere opgaver til sit køkkenpersonale. Derudover er Sookie kendt for at være klodset og uheldig hvilket resulterer i småskader på hende selv og det øvrige køkkenpersonale i flere tilfælde.

Oprindeligt var det Alex Borstein, der i virkelighedens verden er Jackson Douglas's kone, som blev casted til rollen som Sookie St. James, men hun var nødsaget til at takke nej pga. planlægningsproblemer. Hun har dog i stedet spillet flere småroller i løbet af serien bl.a. som harpespilleren Drella fra sæson 1 og Miss Celine fra sæson 3 og 5.

Eksterne henvisninger 
 

Personer fra Gilmore Girls
Lille Herman

En Lille Herman er et mobilt opspændingsredskab til at fastholde træemner under bearbejdning inden for området grøn sløjd. I mangel af høvlebænkens tænger fastholdes emnet enten mellem Lille Hermans kæber eller af et reb; i begge tilfælde sker tilstramningen ved at træde på fodpedalen. 

En Lille Herman er første gang omtalt i: Kurt Svarre (red.) et al.: Håndbog i sløjd – andre materialer. Den blev opfundet i 2001 af Torben Hansen, der som lærer på Dansk Sløjdlærerskole afholdt kurser i udesløjd på Flatø. Til Lille Herman er der udviklet en række andre redskaber til udesløjd. Finn Hermansen fremstillede i en periode ganske mange »opspændingsbukke« til salg, og han har lagt navn til den, selv om Torben Hansen var opfinderen. 

Den er opkaldt efter Herman, med fulde navn: Finn Hermansen, der var lærling og senere svend i Dansk Skolesløjds Værktøjshandel, som lå sammen med Dansk Sløjdlærerskole på Værnedamsvej i København. Værktøjshandelen flyttede til Kronprinsesse Sofies Vej på Frederiksberg, inden den blev nedlagt, og Herman blev derefter en skattet pedel og altmuligmand på Dansk Sløjdlærerskole, som lå i Emdrup dengang.

Litteratur  
 Kurt Svarre (red.) et al.: Håndbog i sløjd – andre materialer. (Dansk Skolesløjds Forlag, 2006).
 Torben Hansen: Friluftsliv og sløjd. (Tidsskr. SLØJD 2 / 2001, p. 40).

Nedenfor vises en "Lille Herman" fra forskellige vinkler, så man bedre kan se, hvordan den virker.
Klik på et billede for at se det i større størrelse.

Sløjd
Træværktøj
Værktøj med holdefunktion
Trix Gilmore

Lorelai "Trix" Gilmore er en fiktiv person i tv-serien Gilmore Girls spillet af Marion Ross 

Lorelai er mor til Richard Gilmore og har givet navn til sit barnebarn Lorelai Gilmore. Richard kalder hende "Trix". Hun var gift med Richards far, Charles Gilmore, som døde før serien startede. Efter sin mands død boede Trix i London, men i hendes sidste år opholdt hun sig også i Hartford i  Connecticut, hvor også Richard boede. Hun sås kun i serien nogle få gange i de første fire sæsoner indtil hun døde i sæson 4 episode 16. Når hun medvirkede var det til stor plage for svigerdatteren Emily. 

Hun var meget imod sin søns ægteskab med Emily og lagde heller ikke skjul på det. Efter Trixs død fandt Emily et brev til Richard under oprydningen. I det skrev Trix til Richard dagen før deres bryllup, at han skulle aflyse brylluppet til fordel for en ungdomskæreste Pennelyn Lott. Det skete imidlertid ikke, idet Richard virkelig elskede Emily. Det kan være svært at forstå, at Emily og Trix ikke kommer fint ud af det med hinanden fordi de er de to i serien, der minder mest om hinanden. 

En anden afsløring kom også frem efter hendes død: Charles Gilmore var hendes grandfætter ud over at være hendes mand. Det gjorde at både hendes pigenavn og giftenavn var Gilmore. Det fik Lorelai og Rory til at spekulere på, om nogle af deres egenskaber skyldtes indavl.

Trivialiteter

Mens hun boede i London lejede hun i et år sit hus i Hartford ud til KoЯn. Hun siger de var "gode lejere. Tog sig dejligt af stedet. De plantede fine tulipaner i forhaven."

Marion Ross vedblev med at optræde i serien efter Trixs død; hun spillede en birolle som Richards kusine Merilyn ved nogle af Richard og Emilys fester.

Eksterne henvisninger 
 

Personer fra Gilmore Girls
Lauren Graham

Lauren Helen Graham (født 16. marts 1967) er en amerikansk skuespiller, producer og romanforfatter. Hun er mest kendt for sin rolle som Lorelai Gilmore i tv-serien Gilmore Girls. For rollen som Lorelai er hun blandt andet blevet nomineret til en Golden Globe-pris.

Tidligt liv 
Graham er irsk-amerikaner, hun blev født i Honolulu, Hawaii. Hun er datter af Donna Grant, en modeopkøber, og Lawrence Graham (som hun er opkaldt efter), en lobbyist for slikindustrien og tidligere formand for slik-industri-foreningen. Hendes forældre blev skilt da hun var 5 år, og hun flyttede da til Washington, D.C., hvor hendes far blev kongresmedarbejder. Hun rejste meget med sin far under sin opvækst.

Hun opdagede skuespil da hun gik i skole og brugte sit talent på Langley High School, hvor hun deltog på dramaholdet. Hun medvirkede i flere teaterstykker i forskellige lokale teatre og andre småopsætninger. Hun blev godkendt skuespiller i 1988 efter at have medvirket i forestillinger på Barn Theatre i Augusta, Michigan i 2 år. I 1988 bestod hun Barnard College med en Bachelor of Arts i Engelsk, efter at været flyttet til Texas i 1992, hvor hun fik en Master of Fine Arts i Skuespil fra Southern Methodist University.

Filmografi

Referencer

Eksterne henvisninger 

 
 

Personer fra Honolulu
Skuespillere fra USA
Filmproducere fra USA
Romanforfattere fra USA
Ambient intelligence

Ambient intelligence er et begreb indfor elektronikken, der kan føle menneskers nærvær. Det er en vision, der er designet til at hjælpe mennesker i deres hverdag.

Ambient intelligence bygger på pervasive computing og er karakteriseret ved systemer, der er:
 indlejret – mange netværksforbundne komponenter er integreret i miljøet
 personaliseret – de kan moduleres til personligt behov

Eksterne henvisninger 
 Innovation Labs vidensbank for intelligente produkter 

Elektronik
Kelly Bishop

Kelly Bishop (født Carole Bishop d. 28. februar 1944) er en amerikansk skuespiller.

Biografi

De tidlige år 
Bishop blev født i Colorado Springs, Colorado med forældrene Jane Lenore og Lawrence Boden Bishop. Hun voksede op i Denver, Colorado, hvor hun trænede til at blive balletdanser og gik på flere forskellige balletskoler. Som 18-årig rejste hun til New York og fik sit første job som balletdanser. Bishop blev ved med at danse i Las Vegas og på tv indtil hun i 1967 blev udtaget til sin første Broadway-rolle i Golden Rainbow.

Kariere 
Bishops store gennembrud kom da hun blev udtaget til at være den sexede Sheila i Broadwayproduktionen A Chorus Line. For denne rolle fik hun en Tony Award og en Drama Desk Award i 1976. Udover A Chorus Line medvirkede hun i flere Broadway-stykker.

Det varede ikke længe før hun spillede sammen med store skuespillere i film. Hun fortsatte karieren ved at optræde som mor for en række kendte skuespillere bl.a. i Dirty Dancing.

Fra 2000 til 2007 spillede Bishop med i tv-serien Gilmore Girls som den tredje "pige", Emily Gilmore. Her spiller hun en velhavende mor og mormor til de to primære hovedpersoner.

Privatliv 
Når Kelly ikke arbejder udfører hun pilates og aerobic. Hun kan godt lide at opholde sig i haven og at vandre. 

Hun bor sammen med sin mand i New Jersey, USA.

Eksterne henvisninger 
 

Skuespillere fra Colorado
Personer fra Colorado Springs
Renault 25

Renault 25 (type 29) eller R25 var en personbilsmodel fra den franske bilfabrikant Renault bygget mellem april 1984 og februar 1992 i den nordfranske by Sandouville ved Le Havre.

Modelhistorie 
Planerne om R25 begyndte allerede i 1977. Den som efterfølger for Renault 20 og 30 tænkte model blev præsenteret på Geneve Motor Show og kom på markedet i foråret 1984. Den indtil da benyttede navneforskel mellem en firecylindret volumenmodel (R20) og en under sin egen betegnelse markedsførte sekscylindret topmodel (R30) blev afskaffet, så begge modeller nu blev solgt under samme modelbetegnelse.

Med et selvstændigt af Giugiaro designet karrosseri blev søstermodellerne Eagle Premier og Dodge Monaco mellem 1988 og 1992 solgt i USA med den 3,0-liters PRV-motor.

Karrosseri 

Ligesom R16 og R20/30 blev R25 en combi coupé, men i karrosseriliniens udformning lignede den en sedan. Ved førserieprojekter af Robert Opron og Marc Deschamps var der under betegnelsen "Renault M" og "129" planlagt såvel sedan- som combi coupé-modeller. Instrumentbrættet var designet i Italien af Marcello Gandini.

Af offentligheden næsten ubemærket var det, at Renault 25 havde en bemærkelsesværdigt lav luftmodstandsværdi, som såmænd undergik den hidtidige rekordindehaver, Audi 100 C3 fra 1982. Luftmodstandskoefficenten (C-værdien) lå på 0,28.

I foråret 1985 introducerede Renault en udgave med 22,7 cm længere akselafstand under navnet Renault 25 Limousine, som havde mere plads mellem for- og bagsæderne. Udefra kunne denne version kendes på forlængede bagdøre og en bredere B-søjle. Modellen blev bygget af Heuliez. Mellem april 1985 og juni 1986 blev der i alt bygget 832 biler af denne type.

Udstyrsforskelle 
Som en nyhed blev der tilbudt en talende kørecomputer, som ud over kontrollamperne overvågede bilens funktioner og efter valg talte. Den var standardudstyr i modelvarianten V6 Injection.

Facelift 
I juni 1988 fik R25 til modelåret 1989 et facelift. Karrosseriets form blev afrundet foran, og de nye baglygter var bredere. Karrosseriets mål forblev uændrede, mens kabinen blev modificeret. Så sæderne fik nyt indtræk og blev mere ergonomisk udført. Instrumentbrættet fik modificerede ventilationsdyser og blev i starten af 1990'erne polstret.

Også motorerne blev teknisk modificeret, så de fleste benzinmotorer fik 3-vejs katalysator. Topmodellen hed Baccara og havde bl.a. automatisk klimaanlæg, læderindtræk og træpaneler.

Efterfølger 
Mellem april 1984 og februar 1992 blev der bygget 780.776 eksemplarer af Renault 25, hvorefter modellen i maj 1992 blev afløst af Renault Safrane.

Tekniske data

4-cylindrede benzinmotorer

6-cylindrede benzinmotorer

Dieselmotorer

Referencer

Litteratur 
 Automobil Revue. Katalog 1991 (på tysk og fransk).
 Renault 25 instruktionsbog. Renault S.A., september 1990. 77 11 090 338 (på tysk).

Eksterne henvisninger 

25
Øvre mellemklassebiler
Forhjulstrukne biler
Biler introduceret i 1984
Biler fra 1980'erne
Biler fra 1990'erne
Tshofa

Tshofa er en lille landsby in Den Demokratiske Republik Congo. Byen ligger i provinsen Lomami, ca. 125 km nordøst for byen Kabinda. Før 2015 lå byen i provinsen Kasaï Oriental. Lokaliteten er beliggende i nærheden af sammenløbet af Ludimbi med Lomami-floden.

Den kvindelige forfatter Clémentine Faïk-Nzuji Maduya, søster til historikeren Baleka-Bamba Nzuji, blev født i byen i 1944.

Noter

Eksterne henvisninger 
Beliggenhed

Byer i Demokratiske Republik Congo
East Logistics

East Logistics er et dansk transport- og speditionsfirma grundlagt af Jan Koch november 2000 med filialer i Berlin Tyskland, Szczecin Polen og Kaunas Litauen.

Virksomheden er specialiseret i lastbiltransport mellem Skandinavien og Østeuropa herunder specielt Baltikum.

Eksterne henvisninger 
Officiel hjemmeside 

Transportvirksomheder i Danmark
Etableret i 2000
Cormac McCarthy

Cormac McCarthy (født Charles McCarthy 20. juli 1933 i Providence i Rhode Island, død 13. juni 2023) var en Pulitzer-prisvindende amerikansk forfatter, som primært har skrevet romaner inden for genrerne western, sydstats-gotisk og post-apokalyptisk. Han har også forfattet skuespil og drejebøger.

Litteraturkritikeren Harold Bloom nævner ham, Thomas Pynchon, Don DeLillo og Philip Roth som vor tids fire store amerikanske forfattere. McCarthy sammenlignes ofte med William Faulkner og Herman Melville.

Bibliografi 

 The Orchard Keeper (1965) 
 Outer Dark (1968) 
 Child of God (1974) 
 The Gardener's Son (1976) 
 Suttree (1979) 
 Blood Meridian (1985) (da. Blodets meridian, 2013, ) 
 All the Pretty Horses (1992) (da. Alle de smukke heste, 1993) 
 The Crossing (1994) (da. Over grænsen, 1996) 
 The Stonemason (1995) 
 Cities of the Plain (1998) (da. Byerne på Sletten, 2000) 
 No Country for Old Men (2005) (da. Ikke et land for gamle mænd, 2006) 
 The Road (2006) (da. "Vejen") 
 The Sunset Limited (2006)

Referencer

Eksterne henvisninger 
 

Romanforfattere fra USA
Pulitzerprismodtagere
Manuskriptforfattere fra USA
Dramatikere fra USA
Iveco

Iveco er en italiensk producent af vare- og lastbiler samt busser. Omkring år 2002 blev både Ivecos og Renault Trucks' busdivisioner opkøbt af det italienske selskab Irisbus. Siden 2003 har Iveco og Irisbus været 100 % ejet af Fiat-koncernen og siden 2011 Fiat Industrial.  I 2013 blev aktiviteterne overført til et nyt selskab kaldet  CNH Industrial

Ivecos datterselskab Sofim leverer dieselmotorer til Iveco samt en række andre producenter, bl.a. Fiat, Citroën, Peugeot og Renault.

Aktuelle modeller 
 Daily
 Trakker
 Eurocargo
 Stralis

 
Etableret i 1975
Torino
Geometrisk gennemsnit

Det geometriske gennemsnit af n positive tal er n'te rod af tallenes produkt. Det geometriske gennemsnit af tallene x1, x2,...xn er derfor:

Det geometriske gennemsnit kan f.eks. bruges til at beregne den gennemsnitlige prisstigning på aktier: Hvis nogle aktier stiger 10% et år og 5% det næste, svarer det til at deres værdi ganges med hhv. 1.10 og 1.05. Den gennemsnitlige årlige stigning er nu det geometrisk gennemsnit af disse to tal, 1.0747, hvilket svarer til 7,47 procent. Hvis man tager det aritmetiske gennemsnit, vil man altid få et for stort tal.

Middelværdier
Thomas Rasmussen (præst)

Thomas Rasmussen (28. maj 1744 i Roholte – 12. maj 1800 i Grevinge) var en dansk præst.

Han blev født i Roholte som søn af stedets sognepræst, Frederik Rasmussen (d. 1754), og Anna Dorthea f. Huulegaard.

Han blev student i 1763 fra Roskilde Skole og tog teologisk embedseksamen i 1768. I 1774 blev han sognepræst i Grevinge i Ods Herred, hvor han 1791-96 var han provst. 

Han blev i 1775 gift med Elisabeth Marie Müller, datter af skræddermester Jørgen Müller i København. Hun leverede selv bidrag til Evangelisk Salmebog og døde 1840 i huset hos svigersønnen biskop Tage Christian Müller.

Thomas Rasmussen udgav i 1785 Udkast til en kristelig Børnelærdom, hvor han ville have Luthers katekismus afskaffet i skolerne; thi "Barnet skal ikke lære at kjende Gud som stærk, nidkjær og hjemsøgende, før det har lært at kjende ham som den blideste Fader". Noget lignende mente andre på dette tidspunkt; men Rasmussens bog var en prædiken, han havde holdt som student, og han må derfor regnes blandt de første, der fremførte disse nye pædagogiske synspunkter i Danmark. Han havde da forarget Bolle Willum Luxdorph, der fandt det upassende, at en student kom med et forslag, som det  bedre passede sig for en biskop at forelægge, og det var grunden til, at skriftet først udkom, da de indeholdte tanker ikke længere var nye.

Præster fra Danmark